Je Guy, chevalier, diz de Rens, fais savoir à touz ces qui verront ces presentes lettres que je suis devenuz hons liges à noble baron Jeham, conte de Bourgoigne et signour de Salins, contre toutes genz, sauve la feauté Huguenim, signour de Rens, mon frere, et le signour de Vadrey; liquex cuens m’a donné et à mes hoirs permaignablemant en fié et en chasemant vint livrées de terre en son puis de Salins, à recevoir chescun [an], au premier respont, après feste saint Michiel. En tesmoingnaige de laquel chose, pour ce que je n’avoie point de seel, Hugues, sires de Rens, mes freres, à ma priere et à ma requeste, a mis son seel pendant en ceste lettre presante. Ce fut fait l’an de l’incarnation Nostre Signour qui corroit par mil CC et cinquante, ou mois de jung.